I ishockeyens finaleserie tog Aalborg Pirates tirsdag aften imod Rungsted Seier Capital i den tredje kamp om at blive dansk mester. Hjemmeholdet vandt 8-1 over holdet fra Rungsted. Inden dagens kamp havde hvert hold vundet en kamp i serien, hvor der spilles bedst af syv kampe. Tirsdag var det gæsterne fra Rungsted, der kom bedst i gang med en scoring efter bare ét minut og 46 sekunder, og piratskibet kom på gyngende grund. Men hjemmeholdet fik vind i sejlene og med fem minutter tilbage af første periode skød piraterne med skarpt og scorede to mål på mindre end halvandet minut. Og så kunne man for alvor høre de næsten 5000 tilskuere i Sparekassen Danmark Arena, mens der blev spillet hårdt fra begge hold. Det blev også til et par "slagudvekslinger" mellem de to holds spillere. Flere slagudvekslinger og flere i straffeboksen I anden periode ville Aalborg Pirates ikke tages på sengen endnu en gang, så efter bare fire minutter lå pucken i nettet bag Rungsteds målmand. Og det gik tilsyneladende gæsterne noget på, at Aalborg Pirates fik scoret. Det udviklede sig igen til slagudveksling, og flere spillere røg derfor i straffeboksen. Det udnyttede hjemmeholdet, og efter bare 10 minutter af anden periode hamrede Johan Skinnars pucken op i målhjørnet, så det stod 4-1 til Pirates. Da hjemmeholdet fik pucken i nettet endnu en gang, kom der gang i et kæmpe slagsmål, så der igen var trængsel i straffeboksen. Og mens Rungsted var i undertal, bragte Pirates sig foran med 6-1 på mål af Ian Edmondson. Anden periode sluttede livligt, og Pirates nåede da også lige at score endnu et mål, så der stod 7-1 ved slutningen af perioden. Hør interview med Ronny Larsen, der er assistenttræner for Aalborg Pirates: De første fem minutter af tredje periode var helt uden udvisninger, men Aalborg Pirates fortsatte alligevel med at dominere, og det blev til en 8-1-sejr til hjemmeholdet. Nu fører Aalborg Pirates 2-1 i finaleserien. Næste finalekamp spilles i Rungsted på fredag klokken 19.30, og vinder Pirates den kamp, bliver der lagt op til den helt store fest i Gigantium i Aalborg klokken 15 søndag. Her kan Pirates med en sejr ende med at tage DM-guldet. Efter aftenens kamp talte TV2 Nord med Lasse Bo Knudsen:

Opsummering:
Der spilles bedst af syv kampe i finaleserien om det danske mesterskab i ishockey mellem Aalborg Pirates og Rungsted Seier Capital. Nu er Pirates foran i serien.